**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τα νομοσχέδια «Ο περί της Ίδρυσης και Λειτουργίας Διοικητικού Δικαστηρίου (Τροποποιητικός) Νόμος του 2023» και «Ο περί της Ίδρυσης και Λειτουργίας Διοικητικού Δικαστηρίου Διεθνούς Προστασίας (Τροποποιητικός) (Αρ. 2) Νόμος του 2023»**

**Παρόντες:**

|  |  |
| --- | --- |
| Φωτεινή Τσιρίδου, αναπλ. πρόεδρος | Πανίκος Λεωνίδου |
| Νίκος Γεωργίου | Σωτήρης Ιωάννου |
| Ανδρέας Πασιουρτίδης | Χαράλαμπος Θεοπέμπτου |
| Γιώργος Κουκουμάς |  |

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τα πιο πάνω νομοσχέδια σε δύο συνεδρίες της, που πραγματοποιήθηκαν στις 5 και 26 Απριλίου 2023.

 Στην πρώτη συνεδρία της επιτροπής κλήθηκαν και παρευρέθηκαν ενώπιόν της η πρόεδρος του Διοικητικού Δικαστηρίου και εκπρόσωπος του Υπουργείου Δικαιοσύνης και Δημοσίας Τάξεως.

 Η Νομική Υπηρεσία της Δημοκρατίας και ο Παγκύπριος Δικηγορικός Σύλλογος, παρ’ όλο που κλήθηκαν, δεν εκπροσωπήθηκαν στη συνεδρία της επιτροπής.

 Σημειώνεται ότι στο στάδιο της συζήτησης των νομοσχεδίων παρευρέθηκε επίσης ο πρόεδρος της επιτροπής κ. Νίκος Τορναρίτης.

 Σκοπός του πρώτου νομοσχεδίου είναι η τροποποίηση του περί της Ίδρυσης και Λειτουργίας Διοικητικού Δικαστηρίου Νόμου, ώστε να παρασχεθεί η δυνατότητα στο Διοικητικό Δικαστήριο, εφόσον κρίνει ότι είναι αναρμόδιο να επιληφθεί προσφυγής που καταχωρίστηκε ενώπιόν του, να την παραπέμπει για εκδίκαση στο Διοικητικό Δικαστήριο Διεθνούς Προστασίας και ως ημερομηνία καταχώρισης της εν λόγω προσφυγής να θεωρείται η ημερομηνία καταχώρισής της ενώπιον του Διοικητικού Δικαστηρίου.

 Σκοπός του δεύτερου νομοσχεδίου είναι η τροποποίηση του περί της Ίδρυσης και Λειτουργίας Διοικητικού Δικαστηρίου Διεθνούς Προστασίας Νόμου, ώστε να παρασχεθεί η δυνατότητα στο Διοικητικό Δικαστήριο Διεθνούς Προστασίας, εφόσον κρίνει ότι είναι αναρμόδιο να επιληφθεί προσφυγής που καταχωρίστηκε ενώπιόν του, να την παραπέμπει για εκδίκαση στο Διοικητικό Δικαστήριο και ως ημερομηνία καταχώρισης της εν λόγω προσφυγής να θεωρείται η ημερομηνία καταχώρισής της ενώπιον του Διοικητικού Δικαστηρίου Διεθνούς Προστασίας.

 Σύμφωνα με τα στοιχεία που κατατέθηκαν από το Υπουργείο Δικαιοσύνης και Δημοσίας Τάξεως, οι προτεινόμενες ρυθμίσεις αποτελούν εισήγηση του Ανωτάτου Δικαστηρίου, με την οποία συμφωνούν και οι εμπλεκόμενοι φορείς.

 Στο πλαίσιο της συζήτησης ενώπιον της επιτροπής, η εκπρόσωπος του Υπουργείου Δικαιοσύνης και Δημοσίας Τάξεως ενημέρωσε την επιτροπή αναφορικά με τους σκοπούς και τις επιδιώξεις των υπό συζήτηση νομοσχεδίων.

 Η Πρόεδρος του Διοικητικού Δικαστηρίου συμφώνησε με τις προτεινόμενες ρυθμίσεις. Ωστόσο, εισηγήθηκε την εισαγωγή πρόνοιας στα υπό εξέταση νομοσχέδια, ώστε να προβλέπεται ότι το παραδεκτό της καταχωρισθείσας προσφυγής θα εξετάζεται από το καθ’ ύλην αρμόδιο δικαστήριο, δηλαδή το δικαστήριο στο οποίο αυτή παραπέμπεται, λόγω του ότι η προβλεπόμενη προθεσμία καταχώρισης προσφυγής στο Διοικητικό Δικαστήριο είναι διαφορετική από την αντίστοιχη προθεσμία καταχώρισης προσφυγής στο Διοικητικό Δικαστήριο Διεθνούς Προστασίας.

 Συναφώς, το Υπουργείο Δικαιοσύνης και Δημοσίας Τάξεως υπέβαλε στην επιτροπή αναθεωρημένα κείμενα των υπό αναφορά νομοσχεδίων, στα οποία προβλέπεται ότι το παραδεκτό της καταχωρισθείσας προσφυγής, περιλαμβανομένης της εμπρόθεσμης καταχώρισής της, εξετάζεται από το καθ’ ύλην αρμόδιο δικαστήριο, δηλαδή το δικαστήριο στο οποίο αυτή παραπέμπεται προς εκδίκαση.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, αποφάσισε, κατά πλειοψηφία των μελών της βουλευτών των κοινοβουλευτικών ομάδων του Δημοκρατικού Συναγερμού, ΑΚΕΛ-Αριστερά-Νέες Δυνάμεις και του Δημοκρατικού Κόμματος, να εισηγηθεί στην ολομέλεια του σώματος την ψήφιση των νομοσχεδίων σε νόμους όπως αυτά αναθεωρήθηκαν σύμφωνα με τα πιο πάνω και αφού προηγουμένως τροποποιηθεί ο τίτλος του δεύτερου νομοσχεδίου, ώστε να αναφέρεται ως «Ο περί της Ίδρυσης και Λειτουργίας Διοικητικού Δικαστηρίου Διεθνούς Προστασίας (Τροποποιητικός) Νόμος του 2023».

 Το μέλος της επιτροπής βουλευτής του Εθνικού Λαϊκού Μετώπου, καθώς και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών των νομοσχεδίων κατά τη συζήτησή τους ενώπιον της ολομέλειας του σώματος.

8 Μαΐου 2023

Αρ. Φακ.: 23.01.064.028-2023

 23.01.064.029-2023

ΑΟΛ/Ελ.Π/ΓΜ